Llíria instal·la fanals solars en diverses urbanitzacions
03 de febrer de 2025

L'Ajuntament de Llíria està duent a terme la instal·lació de fanals solars en diverses urbanitzacions del terme municipal, sobretot en parades de bus on existix una marquesina i en nuclis poblacionals amb punt de recollida selectiva.

La regidora d'Urbanitzacions, Mª Cruz García, ha explicat que “es tracta d'esta una prova pilot que s'aplicarà en un total de 15 punts. La majoria se situaran en les actuals parades d'autobús escolar amb la finalitat de millorar la seguretat, sobretot en horari nocturn. Encara que hi ha alguns fanals solars que s'instal·laran prop dels contenidors de reciclatge, perquè en horari hivernal el veïnat tinga major visibilitat”.

García ha assenyalat que esta actuació “també s'emmarca dins de l'Agenda 2030, en accions de lluita contra el canvi climàtic, utilitzant nova tecnologia i sistemes d'enllumenat públic per a reduir el cost de la llum i les emissions de CO₂, i serà ampliable a altres punts del municipi”.

Per part seua, l'alcalde de la localitat, Joanma Miguel, ha manifestat que, “si l'experiència és positiva, s'estudiarà de cara a futur el poder realitzar els projectes d'enllumenat públic en urbanitzacions mitjançant esta nova tecnologia, més fàcil d'implantar, amb un estalvi inicial en el consum i la durabilitat del qual dirà si és rendible en el temps pels costos de manteniment”.

Este projecte pioner a Llíria col·locarà 15 punts de llum equipats amb panells solars fotovoltaics d'alta eficiència per a garantir l'eficiència energètica. La llum serà LED de 25 W per a proporcionar una il·luminació adequada, de baix consum i llarga vida útil.

Paral·lelament, amb la nova contractació d'una empresa de serveis energètics, es procedirà al canvi de llum LED en totes les urbanitzacions de Llíria que ja compten amb enllumenat públic, per a millorar al mateix temps tots els equips existents i ampliar punts de llum sobre la base del projecte luminotècnic realitzat per l'ajuntament i els serveis tècnics.